በአቶ አብዲ መሀመድ ኡመር መዝገብ ክስ ተመስርቶ ያልተያዙ 41 ግለሰቦችን ፖሊስ ይዞ እንዲያቀርብ ፍርድ ቤቱ ትዕዛዝ ሰጠ
በቀድሞ የሶማሌ ክልል ርዕስ መስተዳድር አቶ አብዲ መሀመድ ኡመር መዝገብ ክስ ተመስርቶ ያልተያዙ 41 ግለሰቦችን ፖሊስ ይዞ እንዲያቀርብ ፍርድ ቤቱ ትዕዛዝ ሰጠ፡፡በአቶ አብዲ መሀመድ ኡመር መዝገብ በክልሉ በተፈጠረው ሁኬትና ብጥብጥ ለደረሱ የሰብዓዊና ቁሳዊ ውድመቶች ተጠያቂ ናቸው ሲል ጠቅላይ አቃቤ ህግ ክስ ከመሰረተባቸው 47 ተከሳሾች መካከል 41 ግለሰቦችን ይዞ ለማቅረብ ፖሊስ ተጨማሪ ቀን እንዲሰጠው ጠይቋል፡፡አቃቢ ህግ ዛሬ በዋለው የፌዴራሉ ከፍተኛ ፍርድ ቤት 4ኛ ወንጀል ችሎት ፖሊስ ተከሳሾችን በአድራሻቸው ማግኘት አለመቻሉን አብራርተዋል፡፡ጠበቆቹ ጉዳዩ ክትትል ከተጀመረበት ሰባት ወራት በማለፉ ቀጣይ በጋዜጣ የማፈላለግ ሥራ ነው መሰራት ያለበት ሲሉ በችሎቱ ተከራክረዋል፡፡አቃቤ ህጉም የጠበቆችን መከራከሪያ የተቃወመ ሲሆን ችሎቱም የጠበቆቹን መከራከሪያ ውድቅ አድርጓል፡፡በተያያዘም እስካሁን አስተርጓሚ ባለመገኘቱ ክሱ ያልተነበበላቸው አቶ ጉለድ አበል እና ወርሰሜ ሼክ አብዲ የኢትዮጵያ ብሮድካስቲንግ ኮርፖሬት አስተርጓሚ እንዲያቀርብ በጠየቀው መሰረት ባለማቅረቡ ለቀጣይ ችሎት ያላቀረበበት ምክንያት ገለፆ እስተርጓሚ እንዲያቀርብ ችሎቱ ትዕዛዝ አስተላልፏል፡፡ይህንን ተከትሎም ፍርድ ቤቱ ተከሳሾቹ መቃወሚያቸውን እንዲያቀርቡና ፌደራል ፖሊስ እስከአሁን በአድራሻቸው ያልተያዙ ተከሳሾች ዙሪያ ያላቸውን የመጨረሻ ውሳኔ፤ የማይገኙ ከሆነም በተመዘገበው አድራሻ ከሚኖሩበት ቀበሌና ከሚመለከተው አካል ህጋዊ ማስረጃ ለመጋቢት 20 ቀን 2011 ዓ.ም ይዞ እንዲያቀርብ የ30 ቀናት ተለዋጭ ቀጠሮ ሰጥቷል፡፡የቀድሞ የክልል ፖሊስ ኮሚሽነር ፈርሃን ጣሂር በችሎቱ ገለልተኝነት ዙሪያ ጥያቄ አንስተው ገለልተኛ መሆኑ በመሐል ዳኛው ‹አዎ ገለልተኛ› ነው በሚል ምላሽ ተረጋግጠውላቸዋል፡፡